Bicinins

Bicinins al è un comun intal Friûl di Mieç e al à 1.792Popolazion residente al 1n di Zenâr dal 2024, dât ISTAT  abitants.

 Gjeografie 
Il comun al è inte medie plane furlane, a cirche 15 km a Sud di Udin; al è ancje traviersât par un toc curt de autostrade A23 Palme-Udin, chês altris stradis a son dopradis soredut dal trafic locâl.

Lis localitâts dal comun a son Bicinins, Cucane, Grîs e Feletis. Ducj i centris abitâts si son svilupâts ator di un pont impuartant, in gjenar de glesie; intai ultins agns Cucane e Grîs a tendin a unîsi par vie de vicinance e dal fat che un grum di servizis a son aromai in comun (glesie, cjamp di balon e v.i.). L'abitât di Feletis si à svilupât dilunc di une strade che tal mieç dal paîs si slargje par formâ une sorte di plaçute. A Bicinins invezit si podin ancjemò distingui doi ponts centrâi: il prin al è la glesie di San Pieri, cun ator il borc di Bicinins disore, il secont al è plui resint, e je une vile paronâl che cumò e je la sede dal comun, cun ator il borc di Bicinins disot. Intal ultin secul cul svilup urban i doi borcs si son unîts e cussì si son calmadis lis vecjis rivalitâts tra lis dôs parts.

 Economie 
Il comun al à simpri vût une economie rurâl, ma chest al è cambiât planc planc intal XX secul, ancje se la componente agricule e je ancjemò fuarte, pari a un cuart dai ocupâts; plui dal cincuante par cent a lavorin invezit te industrie e tal artesanât, il rest intal setôr terziari. Une buine part de popolazion e lavore fûr dal comun. A son ancje dôs zonis industriâls, dutis dôs dongje dal cjâf lûc.

 Storie 
I confins atuâi dal comun a son nassûts inte epoche napoleoniche (1805-1813), e a samein avonde artificiâi; difat la aree setentrionâl dal comun, cui paîs di Bicinins, Cucane e Grîs, e je stade fin dai prins documents sot de famee “di Lavarian-Strassolt”, e e je simpri stade plui leade cun Lavarian e cun Mortean; la aree a sud-est, cun centri a Feletis, e je stade par tancj secui feut dai “di Colorêt”, leade ae parochie di Antognan, di cui e à fat part fintremai il 1786.

Il toponim Bicinins, ancje se cualchi studiôs lu met ta chei di origjin sclave, al samee di origjin romane, basade sul non di persone Becinius, a sô volte di origjin celtiche; un ulteriôr indizi al pues jessi la dedicazion de glesie dal paîs a San Pieri, che e podarès sei di epoche tarde romane. La prime citazion di Bicinins e Feletis (tes formis Bicinis e Feletas) e je intun document dal 1031, cuant che il Patriarcje di Aquilee Popon al inaugurà la gnove catedrâl, donant cierts teritoris pal so sostentament. Di cheste liste di paîs a son escludûts in mût esplicit sei Bicinins sei Feletis, a dimostrazion che a jerin za di proprietât di cualchi siôr locâl.

 Servizis 
A Bicinins a son la scuele de infanzie e la scuele primarie; la scuele medie e je a Gonârs; a son ancje la pueste e un ambulatori. Tal comun a son trê cjamps di balon, un di proprietât comunâl a Bicinins e doi privâts, un a Feletis e un tra Cucane e Grîs.

 Referencis 
 Ermanno Dentesano, Bicinicco e il suo territorio, Bicinins, 1984
 Ermanno Dentesano, I nomi locali del comune di Bicinicco, Bicinins 1998

Categorie:Comuns de provincie di Udin